Elektroprijenos Bosne i Hercegovine

**Elektroprijenos Bosne i Hercegovine** bosanskohercegovačko je preduzeće sa sjedištem u Banjoj Luci koje se bavi prijenosom električne energije u Bosni i Hercegovini.

## Historija 
Do početka rata u Bosni i Hercegovini za prijenos električne energije je bilo nadležno preduzeće Elektroprijenos Bosne i Hercegovine sa sjedištem u Sarajevu. Nakon toga, reorganizacijom organizacije "Elektroprivrede" prijenos električne energije u BiH je podijeljen na tri kompanije: Elektroprijenos Sarajevo u sastavu Elektroprivrede Bosne i Hercegovine, Elektroprijenos Banja Luka u sastavu Elektroprivrede Republike Srpske i Elektroprijenos Mostar u sastavu Elektroprivrede Hrvatske zajednice Herceg Bosne.

Godine 2002. su usvajanjem Zakona o prijenosu, regulatoru i operateru sistema električne energije u Bosni i Hercegovini i  usvojenom Zakonu o osnivanju kompanije za prijenos električne energije u Bosni i Hercegovini 2004. godine stvorene pretpostavke za osnivanje jedinstvene kompanije za prijenos električne energije na području BiH. Početkom 2006. godine, Elektroprijenos BiH je počeo sa radom.

## Organizacija 
Elektroprijenos Bosne i Hercegovine se sastoji od sljedećih organizacionih jedinica:
* Skupština kompanije, koja se sastoji od upravnog odbora, odbora za reviziju i direktora odjela za internu reviziju
* Upravni odbor, koji se sastoji od direkcije za finansije, direkcije za planiranje sistema i inžinjering, direkcije za rad i održavanje sistema, direkcije za kadrovske poslove, direkcije za pravne poslove
* Direkcija za rad i održavanje, koja se sastoji iz četiri operativne jedinice

### Operativne jedinice 
Elektroprijenos Bosne i Hercegovine se sastoji iz četiri operativne jedinice za rad, održavanje i širenje prijenosnog sistema:
* Operativno područje Banja Luka, sa sjedištem u Banjoj Luci, uključući dvije terenske jedinice u Banjoj Luci i Bihaću
* Operativno područje Mostar, sa sjedištem u Mostaru, uključujući dvije terenske jedinice u Mostaru i Trebinju
* Operativno područje Sarajevo, sa sjedištem u Sarajevu, uključujući tri terenske jedinice u Sarajevu, Višegradu i Zenici
* Operativno područje Tuzla, sa sjedištem u Tuzli, uključujući dvije terenske jedinice u Tuzli i Doboju
Operativna područja imaju status podružnica Kompanije, nemaju status pravnog lica, ali imaju određena ovlaštenja u prometu utvrđena statutom i posebnim aktima Upravnog odbora Kompanije, imaju podračun i transakcijski račun u bankama i registruju se prema mjestu registracije.

Operativne jedinice se sastoje od sljedećih organizacionih jedinica.
* Sektor za ekonomske poslove, pravne, kadrovske i opšte poslove
* Sektor za tehničke poslove
* Sektor za upravljanje
* Sektor za planiranje i inžinjering
* Terenske jedinice 
Na njihovom čelu se nalaze direktor operativnog područja i tehnički rukovodilac.

### Vlasništvo 
Elektroprijenos Bosne i Hercegovine je u vlasništvu entiteta: 58,90% vlasništva drži Federacija Bosne i Hercegovine i 41,10% Republika Srpska.

## Tehnički podaci 
U vlasništvu Elektroprijenosa Bosne i Hercegovine nalazi se 306 dalekovoda sa 37 interkonekcija ukupne dužine 6.370,88 kilometara i 155 (+4) trafo stanica.

## Reference 
Kategorija:Bosanskohercegovačke energetske kompanije
Kategorija:Kompanije u Bosni i Hercegovini
Kategorija:Kompanije osnovane 2006.